भारत को जीतना होगा चौथा टेस्ट, वह भी हारे तो न्यूजीलैंड-श्रीलंका सीरीज का इंतजार करना होगा
World Test Championship (WTC) India Points Table; Team India Qualification Chances To WTC Final. टीम इंडिया को बॉर्डर-गावस्कर ट्रॉफी के तीसरे टेस्ट मैच में ऑस्ट्रेलिया के हाथों 9 विकेट से करारी शिकस्त झेलनी पड़ी। बल्लेबाजों के फ्लॉप शो की वजह से भारतीय टीम सवा दो दिन में ही मुकाबला हार गई।
टीम इंडिया को बॉर्डर-गावस्कर ट्रॉफी के तीसरे टेस्ट मैच में ऑस्ट्रेलिया के हाथों 9 विकेट से करारी शिकस्त झेलनी पड़ी। बल्लेबाजों के फ्लॉप शो की वजह से भारतीय टीम सवा दो दिन में ही मुकाबला हार गई।
इस हार से भारतीय टीम का वर्ल्ड टेस्ट चैंपियनशिप फाइनल में जगह बनाने का इंतजार भी लंबा हो गया है। इस स्टोरी में जानेंगे कि भारत के सामने आगे क्या समीकरण हैं और फाइनल में जगह बनाने के लिए क्या करना होगा।
चौथा टेस्ट जीते तो बन जाएगी जगह
भारतीय टीम को अपने बूते WTC फाइनल में जगह बनाने के लिए सीरीज का चौथा मुकाबला जीतना होगा। ऐसा करने पर भारतीय टीम दूसरे नंबर पर रहते हुए फाइनल में पहुंच जाएगी। ऑस्ट्रेलिया का पहले स्थान पर रहना तय हो गया है और वह फाइनल में पहुंच गया है। तीसरे टेस्ट में हार के बाद भारत के 60.29% पॉइंट्स हैं। वहीं, ऑस्ट्रेलिया के 68.52% पॉइंट्स हो गए हैं।
चौथा टेस्ट हारे तो क्या होगा
अगर भारतीय टीम चौथा टेस्ट मैच भी हार जाती है तो उसके 56.94% पॉइंट्स रह जाएंगे। हालांकि इसके बावजूद भी वह रेस से बाहर नहीं होगी। इसके बाद भारत को न्यूजीलैंड और श्रीलंका के बीच न्यूजीलैंड में होने वाली दो टेस्ट मैचों की सीरीज के नतीजे पर पर निर्भर रहना होगा। यह सीरीज 9 मार्च से शुरू हो रही है।
अगर भारतीय टीम चौथा टेस्ट मैच भी हार जाती है और श्रीलंका की टीम न्यूजीलैंड को दोनों टेस्ट में हरा देती है तो टीम इंडिया फाइनल की रेस से बाहर हो जाएगी। इस स्थिति में श्रीलंका के 61.11% पॉइंट्स हो जाएंगे।
हालांकि अगर न्यूजीलैंड की टीम 1 टेस्ट भी ड्रॉ ​​करा लेती है तो भारतीय टीम ऑस्ट्रेलिया के खिलाफ सीरीज में दो टेस्ट हारने के बावजूद फाइनल में पहुंच जाएगी। श्रीलंका की टीम अगर सीरीज 1-0 से जीतती है तो उसके 55.55% पॉइंट्स ही होंगे।
लगातार दूसरी बार फाइनल खेलने का मौका
भारत के पास लगातार दूसरी बार WTC फाइनल खेलने का मौका है। भारत ने पहले WTC के फाइनल में भी जगह बनाई थी, जहां उसे न्यूजीलैंड के हाथों हार झेलनी पड़ी थी।
ओवल में होगा फाइनल मुकाबला
WTC का फाइनल मुकाबला 7 से 11 जून तक इंग्लैंड के ओवल ग्राउंड में खेला जाएगा। पिछली बार भी फाइनल इंग्लैंड में ही हुआ था। तब यह मुकाबला साउथैंपटन के रोज बाउल ग्राउंड में हुआ था।